**A devianciák fogalma, fajtái, elméletei**

**Devianciák:** az átlagostól, az uralkodó normáktól, az elvárt és még tolerálható magatartási formáktól eltérő viselkedések halmaza. Valamilyen jogi vagy más társadalmi normába ütköző magatartási forma.

* a deviáns magatartássá nyilvánítás mindig a társadalmi értékítélettől függ, ezért történelmi korhoz köthető, földrajzi, kulturális meghatározottsága van
* tehát a társadalom dönti el, hogy mely magatartásokat tűr el vagy tilalmaz
* társadalompolitika szempontjából azok a magatartások relevánsak, amelyek ***ön- és/vagy közveszélyesek és az adott társadalmi viszonyok között intézményes reakciókat váltanak ki***;
* ezek az intézményes reakciók általában beavatkozások, amelyek lehetnek ***gyógyító, kezelő, nevelő, büntető jellegűek***.
* fontos garanciális szempont, hogy a beavatkozás során mennyiben tartják tiszteletben az emberi szabadságjogokat, ill. az emberi méltóságot
* így a politikai értékválasztás mentén dől el, hogy az államhatalom mennyiben szól bele a jogviszonyokba, hogyan szankcionálja a jogsérelmeket; a büntetés a beavatkozás leghagyományosabb, de egyben a legvégsőbb eszköze

Utalnék Durkheimre: a deviancia jelensége egy társadalomban normális. A közösség számára iránymutatás, hogy mit szabad és mit nem, ill. a büntetés erősíti a normakövetést és a kohéziót.

**Deviancia modern fogalma tehát:** „az átlagostól, az uralkodó normáktól, az elvárt és még tolerált magatartási formáktól eltérő olyan ön- és/vagy közveszélyes magatartások halmaza, amely a többségi társadalom oly mértékű erkölcsi rosszallását váltja ki, hogy a féken tartásukra – a szaktudományok fejlettségének és az uralkodó felfogásoknak megfelelő – intézményes reakciókat rendszeresít.”

**Devianciakontroll:** célzatos intézkedések és intézményes reakcióknak az összessége, amelyek arra hivatottak, hogy az ön- és/vagy közveszélyes jelenségek káros következményeit csökkentsék és karbantartsák, ill. javítsák a társadalom önvédelmi képességét.

***Mikor érzik úgy a társadalom tagjai, hogy szükség van intézményes beavatkozásra?*** A reagálás több tényezőtől függ:

* a társadalom toleranciaképességétől
* a demokratikus hagyományoktól
* a szaktudományok fejlettségétől
* és a rendelkezésre álló eszközökből mit választ ki a szakpolitika vagy a hatalmi politika
* anyagi lehetőségek
* az intézmények mennyiben képesek kezelni a kialakult helyzetet

Devianciák: bűnözés, öngyilkosság, alkoholizmus és kábszerfogyasztás, prostitúció; Durkheim korában az elmebetegségek, homoszexualitás is.

* Önmagában egy deviánsnak tartott magatartás csökkenése (pl.: öngyilkosság) még nem jelentheti, hogy megnyugodjunk. ISMERNI KELL EGY DEVIÁNS VISELKEDÉSFORMÁVAL KAPCSOLATOS STRUKTÚRÁT, ANNAK BELSŐ SZERKEZETÉT ahhoz, hogy hatékony beavatkozást lehessen kidolgozni.
* a devianciák nem egyformán érintik a különböző társadalmi rétegeket. A hátrányos helyzetben élőknél sokkal gyakoribb (erőszakos és vagyon elleni bcs-ek, alkoholizmus, mentális betegségek, stb.) és amíg nem érintik a társadalom magasabb rétegeit (mértékadó rétegét, azaz a középosztályt), addig nem érzik szükségét a beavatkozásnak.
* bizonyos intézmények a káros, önpusztító esetek, folyamatok eltitkolására ösztönözhetnek (Pl. a biztosító nem fizeti ki az életbiztosítást, ha öngyilkosság történt), ezáltal bizonyos cselekmények, devianciák látenciában maradnak
* az egyes deviáns magatartások egymást erősítik, ezért összefüggéseiben kell vizsgálni ezeket

**A deviancia fajtái a társadalmi reakciók alapján**

Tiltott (kábítószer-fogyasztás)

Tűrt (cigarettázás, prostitúció)

Tolerált (alkoholfogyasztás)

**A devianciákra adott intézményes reakciók** lehetnek: - ***mondjanak rá példákat!***

* büntetés: lehet ***formális szankció*** (ultima ratio jelleggel) vagy ***informális szankció*** (közösség/egyén részéről, pl. szidás, kiközösítés) – itt megemlíthetjük a „reintegrációs szégyen” jelenségét – (Japán kisközösségek)
* gyógyítás
* kezelés: a deviáns csoportok megismerése, segítségnyújtás és az ehhez szükséges intézményrendszer kiépítése
* káros következmények csökkentése
* megelőzés (pl. felvilágosítás, tájékoztatás); közösségek erősítése;

Ezeknek az intézményesített reakcióknak egymásra figyelemmel kell lenni, egymást ki kell egészíteniük a megelőzés, kezelés és büntetés rendszerében. Ha az egyensúly ezek között megbomlik, akkor beindul a **devianciaspirál.**

**Pl.: alkoholisták kezelése**

Ebből következően figyelni kell a deviáns jelenségek újratermelődését, ill. a különböző devianciák egymást erősítő / gyengítő hatását.

Miközben az egyik deviancia csökken, egy másik (ezzel összefüggésben) emelkedhet. Pl.: az öngyilkosságok / más önpusztító tevékenységek és az emberölések/ más erőszakos cselekmények összefüggései